ΚΑΝΟΝΙΣΜΟΣ (ΕΟΚ) αριθ. 3492/91 ΤΗΣ ΕΠΙΤΡΟΠΗΣ της 29ης Νοεμβρίου 1991 που τροποποιεί τον κανονισμό (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), όπως τροποποιήθηκε τελευταία από τον κανονισμό (ΕΟΚ) αριθ. 3402/91 (2), και ιδίως το άρθρο 9,

Εκτιμώντας:

ότι ο κανονισμός (ΕΟΚ) αριθ. 2658/87 θέσπισε μια ονοματολογία των εμπορευμάτων, που στο εξής καλείται "συνδυασμένη ονοματολογία", η οποία πληροί συγχρόνως τις απαιτήσεις του κοινού δασμολογίου και των στατιστικών του εξωτερικού εμπορίου της Κοινότητας-

ότι, για να εξασφαλιστεί η ενιαία εφαρμογή της συνδυασμένης ονοματολογίας πρέπει να θεσπιστούν διατάξεις σχετικά με την ταξινόμηση των καταλοίπων αμυλοποιίας-

ότι οι διακρίσεις 2303 10 11 και 2303 10 19 περιλαμβάνουν μόνον τα κατάλοιπα της αμυλοποιίας του καλαμποκιού, με εξαίρεση τα μείγματα των καταλοίπων της αμυλοποιίας του καλαμποκιού, με προϊόντα που προέρχονται από άλλα φυτά ή προέρχονται από καλαμπόκι με διαδικασία διαφορετική από τη διαδικασία της παρασκευής του αμύλου με υγρή μέθοδο- ότι, ωστόσο, τα προϊόντα μπορούν να περιέχουν κατάλοιπα εξαγωγής λαδιού από φύτρα καλαμποκιού που λαμβάνονται με υγρή μέθοδο-

ότι τα κατάλοιπα από τη λήψη με υγρή μέθοδο του αμύλου από το καλαμπόκι παρουσιάζουν περιεκτικότητα σε άμυλο η οποία πρέπει να είναι κατώτερη ή ίση από 28 % κατά βάρος σε ξερή ύλη σύμφωνα με τη μέθοδο που περιλαμβάνεται στο παράρτημα Ι σημείο 1 της οδηγίας 72/199/ΕΟΚ της Επιτροπής (3) και περιεκτικότητα σε λιπαρές ουσίες η οποία πρέπει να είναι κατώτερη ή ίση από 4,5 % σε ξερή ύλη, σύμφωνα με τη μέθοδο Α η οποία περιλαμβάνεται στο παράρτημα Ι της οδηγίας 84/4/ΕΟΚ της Επιτροπής (4)-

ότι πρέπει να προσδιοριστεί η εμβέλεια των προαναφερθεισών διακρίσεων με την εισαγωγή συμπληρωματικής σημείωσης στο κεφάλαιο 23-

ότι οι διατάξεις του παρόντος κανονισμού είναι σύμφωνες με τη γνώμη της Επιτροπής Ονοματολογίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο κεφάλαιο 23 της συνδυασμένης ονοματολογίας που επισυνάπτεται στον κανονισμό (ΕΟΚ) αριθ. 2658/87 προστίθεται η ακόλουθη συμπληρωματική σημείωση αριθ. 1:

"1. Ταξινομούνται στις διακρίσεις 2303 10 11 και 2303 10 19 μόνον τα κατάλοιπα της αμυλοποιίας του καλαμποκιού, με εξαίρεση τα μείγματα των καταλοίπων της αμυλοποιίας του καλαμποκιού, με προϊόντα που προέρχονται από άλλα φυτά ή προέρχονται από το καλαμπόκι με διαδικασία άλλη από αυτή της παρασκευής του αμύλου με υγρή μέθοδο. Ωστόσο, τα προϊόντα αυτά μπορούν να περιέχουν κατάλοιπα από την εξαγωγή λαδιού φύτρων καλαμποκιού που λαμβάνονται με υγρή μέθοδο.

Η περιεκτικότητά τους σε άμυλο πρέπει να είναι κατώτερη ή ίση με 28 % κατά βάρος σε ξερή ύλη, σύμφωνα με τη μέθοδο που περιλαμβάνεται στο παράρτημα Ι συμπληρωματική σημείωση αριθ. 1 της οδηγίας 72/199/ΕΟΚ της Επιτροπής και η περιεκτικότητα σε λιπαρές ουσίες δεν πρέπει να είναι κατώτερη ή ίση με 4,5 % κατά βάρος σε ξερή ύλη, σύμφωνα με τη μέθοδο Α η οποία περιλαμβάνεται στο παράρτημα Ι της οδηγίας 84/4/ΕΟΚ της Επιτροπής."

Άρθρο 2

Οι συμπληρωματικές σημειώσεις 1, 2 και 3 μετατρέπονται αντίστοιχα σε συμπληρωματικές σημειώσεις 2, 3 και 4.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Αρχίζει να εφαρμόζεται από την 1η Ιανουαρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Νοεμβρίου 1991. Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 256 της 7. 9. 1987, σ. 1. (2) ΕΕ αριθ. L 321 της 23. 11. 1991, σ. 1. (3) ΕΕ αριθ. L 123 της 19. 5. 1972, σ. 6. (4) ΕΕ αριθ. L 15 της 18. 1. 1984, σ. 28.